Ο **Χόρχε Λουίς Βαλντίβια Τόρο** (ισπανικά: Jorge Luis Valdivia Toro) (19 Οκτωβρίου 1983, Μαρακάι) είναι ένας Χιλιανός ποδοσφαιριστής που αγωνίζεται στη Χιλή για την Κόλο Κόλο και την Εθνική Χιλής. Παίζει ως δημιουργικός μέσος και χαρακτηρίζεται από την καλή τεχνική του κατάρτιση. 

Θεωρείται ένας από τους καλύτερους πλειμέικερ στην ιστορία του Χιλής ενώ έχει δεχθεί επαίνους από θρύλους του ποδοσφαίρου όπως ο Πελέ και ο Κάρλος Βαλντεράμα. Το στίγμα του είναι έντονο στην σύγχρονη ιστορία της Παλμέιρας στην οποία συχνά αντιμετωπίζεται και ως είδωλο.

Καριέρα σε συλλόγους
--------------------

Η καριέρα του ξεκίνησε στις ακαδημίες της Κόλο-Κόλο. Έγινε επαγγελματίας τη σεζόν 2003 και δόθηκε αμέσως δανεικός για μισό χρόνο στην Ουνιβερσιδάδ δε Κονσεπσιόν, με την οποία έκανε το ντεμπούτο του στην πρώτη κατηγορία του πρωταθλήματος της Χιλής. Ακολούθησαν δανεισμοί στην Ευρώπη, αρχικά στην Ισπανία για τη Ράγιο Βαγιεκάνο, όπου δεν πήρε πολλές ευκαιρίες, και στη συνέχεια στην ελβετική Σερβέτ. Επιστρέφοντας ξανά στη Χιλή το 2005 καθιερώθηκε στη βασική ενδεκάδα της Κόλο-Κόλο, με την οποία είχε μια επιτυχημένη χρονιά και κατέκτησε το Απερτούρα.

Τον Ιούλιο του 2006 έφυγε οριστικά από την Κόλο-Κόλο με μεταγραφή για την Παλμέιρας. Τράβηξε γρήγορα την προσοχή με τις καλές του εμφανίσεις και ανακηρύχτηκε παίκτης της χρονιάς για την ομάδα του το 2007. Την επόμενη χρονιά ήταν από τους πρωταγωνιστές της ομάδας του στην κατάκτηση του Καμπεονάτο Παουλίστα, του πολιτειακού πρωταθλήματος του Σάο Πάολο. Με την απόδοση του μπήκε στη λίστα των σκάουτερ των ευρωπαϊκών ομάδων, όμως τελικά δεν επέστρεψε στην Ευρώπη. Τον Αύγουστο του 2008 ολοκληρώθηκε η μεταγραφή του στην Αλ Αΐν των Ηνωμένων Αραβικών Εμιράτων. Με το θεαματικό του παιχνίδι έγινε γρήγορα από τους αγαπημένους των οπαδών οι οποίοι του έδωσαν το προσωνύμιο *El Mago* (μετάφραση: ο μάγος). Είχε μια καταπληκτική πρώτη σεζόν, κατακτώντας τρία κύπελλα και έγινε αρχηγός της ομάδας. 

Παρά τη δημοφιλία του όμως, μετά το Παγκόσμιο Κύπελλο του 2010 προτίμησε να λύσει το συμβόλαιο του και να επιστρέψει στην Παλμέιρας, με την οποία υπέγραψε ένα πενταετές συμβόλαιο αξίας €16 εκατομμυρίων. Στη δεύτερη περίοδο του στην ομάδα του Σάο Πάολο ταλαιπωρήθηκε από τραυματισμούς και σημείωσε πολλά περιστατικά απειθαρχίας. Υπήρχαν πολλές φήμες κατά καιρούς για έξοδο του από την ομάδα όμως μετά την κατάκτηση του Κυπέλλου Βραζιλίας δήλωσε πως θα μείνει τουλάχιστον μέχρι το τέλος του Κόπα Λιμπερταδόρες του 2013.

Διεθνής καριέρα
---------------

Έχοντας γεννηθεί στη Βενεζουέλα από Χιλιανούς γονείς ο Βαλντίβια μπορούσε να επιλέξει σε ποια εθνική θα αγωνιστεί αλλά επέλεξε τη Χιλή, στην οποία κλήθηκε για πρώτη φορά το 2004, χωρίς όμως να γίνει από την αρχή βασικός. Ήταν μέρος της αποστολής για το Κόπα Αμέρικα του 2007 και συμμετείχε στους δύο πρώτους αγώνες, χάνοντας τον τρίτο λόγω τραυματισμού. Στις 7 Ιουλίου του 2007, μαζί με πέντε άλλους παίκτες κατηγορήθηκαν πως κατά τη διάρκεια των εορτασμών για την πρόκριση στον επόμενο γύρο κακοποίησαν σεξουαλικά δύο σερβιτόρες. Οι παίκτες τιμωρήθηκαν από την ομοσπονδία τους με αποκλεισμό 20 αγώνων, που αργότερα μειώθηκαν στους 10.

Επέστρεψε στην εθνική στους προκριματικών για το Παγκόσμιο Κύπελλο του 2010, με τη Χιλή να καταφέρνει να τερματίσει δεύτερη στη Λατινική Αμερική μετά τη Βραζιλία και να παίρνει ένα από τα εισιτήρια της πρόκρισης για τους τελικούς. Κατά τη διάρκεια των προκριματικών σημείωσε και το πρώτο του γκολ, στη νίκη με 4-2 επί της Κολομβίας. Ήταν ανάμεσα στις επιλογές του Μαρσέλο Μπιέλσα, του ομοσπονδιακού προπονητή, για την αποστολή της Χιλής στη Νότια Αφρική, με την οποία έφτασε μέχρι τα προημιτελικά όπου αποκλείστηκε από τη Βραζιλία.

Μετά το Παγκόσμιο Κύπελλο, ο Βαλντίβια μαζί με άλλους παίκτες υπέπεσε σε πειθαρχικό παράπτωμα. Λίγες μέρες πριν από τον προκριματικό αγώνα ενάντια στην Ουρουγουάη φέρονται να μέθυσαν στα βαφτίσια της μιας του κόρης, με αποτέλεσμα να αργήσουν στην προπόνηση της επόμενης μέρας και ο Κλάουδιο Μπόργκι, ο νέος τότε προπονητής, να μην τους επιτρέψει να συμμετάσχουν. Δεν συμμετείχε ξανά σε αγώνες της εθνικής του μέχρι τον Σεπτέμβριο του 2013, όταν τον κάλεσε ο Χόρχε Σαμπάολι που στο μεταξύ είχε αντικαταστήσει τον Μπόργκι. Συμμετέχει με τη Χιλή για δεύτερο συνεχόμενο Παγκόσμιο Κύπελλο στη Βραζιλία.

Παραπομπές
----------

1. ↑  Palmeiras analiza fichar a un volante de creación tras nueva lesión de Jorge Valdivia | Emol.com
2. ↑  «Jorge Valdivia: Una historia de talento e indisciplina» [Jorge Valdivia: A history of talent and indiscipline]. *Guioteca.com* (στα Ισπανικά). 14 Νοεμβρίου 2011. Ανακτήθηκε στις 7 Ιουνίου 2015.
3. ↑  «Carlos Valderrama: Jorge Valdivia es uno de los mejores jugadores del mundo» [Carlos Valderrama: Jorge Valdivia is one of the best players in the world] (στα Ισπανικά). Emol. 14 Απριλίου 2008. Ανακτήθηκε στις 7 Ιουνίου 2015.
4. ↑  «Pelé: Yo compraría a Valdivia para que juegue en Santos» [Pelé: I would buy Valdivia for him to play at Santos]. *La Tercera* (στα Ισπανικά). 16 Μαΐου 2011. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 7 Ιουνίου 2015.
5. ↑  «Al Ain's Valdivia returns to Brazil». Thenational.ae. 27 Ιουλίου 2010. .
6. ↑  «Jorge Valdivia threatens Palmeiras exit over lack of respect». Goal.com. 21 Δεκεμβρίου 2010. .
7. ↑  Valdivia convence mulher a voltar e fica no Palmeiras até Libertadores - Terra Brasil
8. ↑  «Jorge VALDIVIA». *FIFA*. Αρχειοθετήθηκε από το πρωτότυπο στις 2014-06-10.. Ανακτήθηκε στις 19 Ιουνίου 2014.
9. ↑  «Τιμωρήθηκαν παίκτες στην Χιλή». sport24.gr. Ανακτήθηκε στις 23 Ιουνίου 2014.
10. ↑  «Vidal named in Chile's World Cup squad». FIFA. 1 Ιουνίου 2014. Αρχειοθετήθηκε από το πρωτότυπο στις 2014-06-03.. Ανακτήθηκε στις 18 Ιουνίου 2014.

|  |  |  |  |
| --- | --- | --- | --- |
| 

| π • σ • ε
Εθνική Χιλής – Μουντιάλ 2014 |
| --- |
|  |
| 
* 1 Μπράβο (c)
* 2 Μένα
* 3 Αλμπορνός
* 4 Ίσλα
* 5 Σίλβα
* 6 Καρμόνα
* 7 Σάντσες
* 8 Βιδάλ
* 9 Πινίγια
* 10 Βαλντίβια
* 11 Βάργας
* 12 Τόσελι
* 13 Ρόχας
* 14 Ορεγιάνα
* 15 Μποσεγιούρ
* 16 Γκουτιέρες
* 17 Μεντέλ
* 18 Χάρα
* 19 Φουενσαλίδα
* 20 Αράνγκις
* 21 Ντίας
* 22 Παρέδες
* 23 Ερέρα
* Προπονητής: Σαμπαόλι
 |

 |